b"\n_START_ARTICLE_\nLord High Treasurer\n_START_PARAGRAPH_\nRigsskatmester (eng.: Lord High Treasurer eller Lord Treasurer) er en gammel engelsk og siden 1707 britisk embedstitel. Embedsindehaveren er leder af Finansministeriet (Her Majesty's Treasury). Tidligere havde embedet den tredje h\xc3\xb8jeste rang blandt de britiske rigsembedsm\xc3\xa6nd._NEWLINE_Siden Charles Talbot, 1. hertug af Shrewsbury havde embedet en kort periode i 1714, har det ikke v\xc3\xa6ret en enkelt person, der har haft embedet. I stedet er embedet blevet varetaget af en gruppe, der kaldes Lords Commissioners of the Treasury. _NEWLINE_I henhold til s\xc3\xa6dvane er premierministeren First Lord of the Treasury, mens finansministeren (Chancellor of the Exchequer) er Second Lord of the Treasury. Andre medlemmer af regeringspartiet, som regel hentet blandt whips i Underhuset, bliver udn\xc3\xa6vnt som juniormedlemmer af gruppen.\n_START_SECTION_\nHistorie\n_START_PARAGRAPH_\nRigsskatkammeret ser ud til at v\xc3\xa6re blevet oprettet som en egen enhed omkring 1126. Den gang blev finansielle sp\xc3\xb8rgsm\xc3\xa5l udskilt fra det embede, der senere blev til Lord High Chamberlain. Skatkammeret var oprindeligt en del af den kongelige husholdning, men i 1216 blev der udn\xc3\xa6vt en rigsskatmester, der skulle styre skatkammeret i den tidligere hovedstad Winchester. _NEWLINE_Allerede inden Tudortiden havde rigsskatmesteren f\xc3\xa5et den tredje h\xc3\xb8jeste rang blandt rigsembedsm\xc3\xa6ndene. _NEWLINE_I det 16. \xc3\xa5rhundrede var rigsskatmesteren blevet den vigtigste af regeringens medlemmer. Han fungerede som de facto premierminister. Dette er s\xc3\xa6rligt tydeligt i tilf\xc3\xa6ldet William Cecil, 1. Baron Burghley, der dominerede Elizabeth 1.s administration fra 1572 til 1598."